ตลาดหุ้นเอเชียแดงถ้วนหน้า! SETเสี่ยงรูดหนักรับปัจจัยลบ3เด้ง
ตลาดหุ้นเอเชียปรับตัวลงเช้านี้ หลังเฟดขึ้นดอกเบี้ย-ข้อมูลศก.สหรัฐอ่อนแอ ฟากตลาดหุ้นไทยเสี่ยงเจอปัจจัยลบ 3 เด้ง เฟดขึ้นดบ.-น้ำมันรูด-แนวต้าน 1,590 จุด
15 มิ.ย. 2560

ผู้สื่อข่าวรายงานว่า ตลาดหุ้นเอเชียส่วนใหญ่ปรับตัวลงในช่วงเช้านี้ หลังจากที่ประชุมธนาคารกลางสหรัฐ (เฟด) มีมติปรับขึ้นอัตราดอกเบี้ยระยะสั้น 0.25% ขณะเดียวกันราคาน้ำมันก็ร่วงลงกว่า 3% และข้อมูลเศรษฐกิจสหรัฐก็อ่อนแอ
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 19,815.54 จุด ลดลง 67.98 จุด, ดัชนี SSE Composite ตลาดหุ้นจีนเปิดวันนี้ที่ 3,125.59 จุด ลดลง 5.08 จุด, ดัชนี HSI ตลาดหุ้นฮ่องกงเปิดวันนี้ที่ 25,772.28 จุด ลดลง 103.62 จุด
ขณะที่ ดัชนี TAIEX ตลาดหุ้นไต้หวันเปิดวันนี้ที่ 10,079.14 จุด เพิ่มขึ้น 6.68 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,373.36 จุด เพิ่มขึ้น 0.72 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,243.94 จุด ลดลง 9.49 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,792.95 จุด เพิ่มขึ้น 0.60 จุด
ทั้งนี้ สหรัฐเปิดเผยว่า ยอดค้าปลีกเดือนพ.ค.ปรับตัวลดลง 0.3% ซึ่งเป็นการปรับตัวลงมากที่สุดนับตั้งแต่เดือนม.ค.2559 และสวนทางกับที่นักวิเคราะห์คาดการณ์ว่าจะปรับตัวเพิ่มขึ้น
ส่วนดัชนีราคาผู้บริโภค (CPI) ร่วงลง 0.1% ในเดือนพ.ค. สวนทางกับที่นักวิเคราะห์คาดว่าจะเพิ่มขึ้น 0.2% และสต็อกสินค้าคงคลังภาคธุรกิจร่วงลง 0.2% ในเดือนเม.ย. ซึ่งเป็นการปรับตัวลงหนักสุดนับตั้งแต่เดือนต.ค.ปีที่แล้ว และลดลงเป็นครั้งแรกนับตั้งแต่เดือนต.ค.ปีที่แล้ว
 
ขณะที่ บล.ธนชาต ระบุในบทวิเคราะห์วันนี้ (15 มิ.ย.60) ว่า SET สามารถยืนได้เหนือแนวต้าน 1,575 จุด วานนี้ แต่ยังไม่วางใจ เนื่องจากปริมาณการซื้อขายยังต่ำ ทำให้การ breakout ขาดเสถียรภาพ ขณะที่กลุ่มหุ้นใหญ่ SET50 ยังไม่มีการ breakout แนวต้าน
ด้าน ราคาน้ำมันดิบ Brent ปรับลดลง 3.5% ที่ US$47/bbl ทำจุดต่ำสุดตั้งแต่ต้นปี โดยสต็อกน้ำมันดิบสหรัฐฯ ลดลงน้อยกว่าคาด และ OPEC ผลิตน้ำมันเพิ่มในเดือน พ.ค. กดดันกลุ่มพลังงาน ขณะที่การขึ้นดอกเบี้ย Fed 0.25% เป็น 1.25% ตามคาด คาดขึ้นอีกครั้งในไตรมาส 4/60 และ 3 ครั้งปีหน้า ขณะที่มีแผนลดขนาดสินทรัพย์อย่างช้าๆ
 
ด้าน บล.เคจีไอ (ประเทศไทย) ระบุในบทวิเคราะห์วันนี้ (15 มิ.ย.60) คาด SET ไซด์เวย์/ลดลง แม้เฟดขึ้นดอกเบี้ยตามคาด แต่ข่าวการเมืองในสหรัฐฯ เป็นลบมากขึ้นในช่วงสั้น + ราคาน้ำมันลงแรงสู่ระดับปิดต่ำสุดรอบ 6 เดือน อาจกดดัชนีฯ เมื่อคืนนี้ ธ.กลางสหรัฐฯ ปรับขึ้นดอกเบี้ยระยะสั้น 0.25% สู่ 1.00-1.25% ซึ่งเป็นไปคาด นอกจากนี้เฟดยังส่งสัญญาณว่าจะเริ่มลดขนาดงบดุล (balance sheet normalization) ภายในปีนี้ แต่จะทยอยลดและสื่อสารกับตลาดการเงินโดยตลอด
 
บล.แอพเพิล เวลธ์ ระบุในบทวิเคราะห์วันนี้ (15 มิ.ย.60) โดยวาง Filter แนวรับสำคัญไว้ที่ 1,565 จุด กรณียืนได้ ยังแนะนำเก็งกำไรตามโมเมนตัมของตลาด โดยมีแนวต้าน 1,590 จุด แนะนำซื้อหุ้นกลุ่ม Domestic Play เข่น BEAUTY , BJC และกลุ่มรับเหมาก่อสร้าง CK , STEC , UNIQ